富山泉
作者：方一夔
朝代：宋

paragraphs: 先故居此山，兩翁各嬋嫣。
少翁復北徙，宅廢餘此泉。
翁死且求飲，他水輒棄捐。
試以真水往，一杯同蛻蟬。
兩翁不可見，久矣爲飛仙。
澤餘有盡世，泉流無竭年。
耜巖少翁後，往歲勘丹鉛。
倚徙感陳迹，瘦蛟落長牋。
邇來絕妙語，此意誰能傳。
豈知援溺手，鐵石新磨鎸。
嗟予世味薄，飲水拋葷羶。
時時汲脩綆，洗眼看殘編。